# data[].attributes.attachment_link.readable_text
Netistä löytyy paljon ohjeita hyvän blogitekstin kirjoittamiseen, mutta kokoan tähän nyt omia vinkkejä ja kokemuksiani siitä, miten hyvä blogiteksti kirjoitetaan. Luonnosteluvaiheeseen on varmasti monia erilaisia tapoja, mutta omalla kohdallani seuraava etenemistapa on osoittautunut parhaaksi tavaksi saada teksti suhteellisen ripeästi ja sujuvasti valmiiksi.

Hyvän blogitekstin ideointi ja luonnostelu

Ihan alkuaikoina ensimmäisiä blogitekstejä kirjoittaessani luonnostelin tekstiä suoraan WordPress-alustalla olevaan blogiin. Onnistuu se niinkin, jos on tosi varma siitä, mitä kirjoittaa ja hyvä otsikko on jo mietittynä.

Yleensä ongelmia tulee kuitenkin viimeistään hakukoneoptimointia tehdessä, kun otsikkoon ja tekstiin joutuu tekemään pieniä muutoksia. Tekstin muokkaaminen onnistuu kyllä helposti, mutta jos pääotsikkoa muuttaa, muuttuu samalla myös blogikirjoituksen nettiosoitepolku. Tästä voi tulla hankaluuksia varsinkin jos on jo ehtinyt jakaa linkkiä eteenpäin.

Siispä nykyään aloitan blogitekstin luonnostelun Word-dokumenttiin. Ainakin itselleni tulee vapaampi olo kirjoittaa, kun voin alkuun tuottaa tajunnanvirtaa ihan vaan itselleni enkä julkiselle yleisölle.

Ripeästi liikkeelle

Jo tekstiä luonnostellessani teen sille alustavan otsikon. En yleensä takerru siihen, mikä tulee olemaan lopullinen otsikko, vaan jotta pääsen kirjoittamisessa mahdollisimman ripeästi liikkeelle, käytän ihan vaan ensimmäisenä mieleen tulevaa otsikkoa. Luon myös väliotsikoita sitä mukaan kun niitä tulee tekstiä kirjoittaessa mieleen. En luonnosteluvaiheessa vielä mieti, kuinka pitkä tekstistä pitäisi tulla, mutta pyrin yhdeltä istumalta kirjoittamaan ainakin yhden Word-sivun verran tekstiä.

Blogitekstiä kirjoittaessa kannattaa pitää mielessä, että sen lisäksi että hyvä blogiteksti on sujuvaa ja mielellään virheetöntä tekstiä, tulee tekstin olla myös koskettavaa ja oivalluksia herättävää. Asiallinen tietokirjateksti ei ole aina se paras tapa saada lukijaa kiinnostumaan. Kannattaakin yrittää saada oma inhimillinen ja aito ääni kuulumaan sieltä täältä hyvin kirjoitetun asiasisällön lomasta. Omat kokemukset ja kommellukset värittävät kivalla tavalla tekstiä.

Alustava hiominen

Kun ensimmäinen luonnos on tehty, silmäilen sen yleensä nopeasti läpi ja teen samalla niitä korjauksia, mitä sillä hetkellä nousee mieleen. Lisäilen väliotsikoita ja jaan pitkiä kappaleita useammaksi lyhyemmäksi. Mietin myös alustavasti, minkälainen kuva voisi olla blogikirjoituksen kansikuvana ja sopisiko tekstin joukkoon muita kuvia.

Aika usein tässä vaiheessa iskee tunne, että tekisi mieli poistaa koko teksti ja aloittaa kirjoittaminen alusta. En kuitenkaan tee niin, vaan jätän tekstin hautumaan ja lähden esimerkiksi lenkille tai tekemään kotitöitä. Yleensä blogiteksti pyörii mukavasti taustalla mielessä ja siihen tulee uusia ajatuksia ja näkökulmia muita hommia tehdessäni.

Hienosäätö

Kun palaan blogitekstin pariin seuraavan kerran, tapahtuu joka kerta sama ihme: jos teksti olikin näyttänyt ihan takkuiselta ja tyhmältä aiemmin, niin nyt se näyttääkin yllättävän hyvältä. Ihan kuin joku hyvä haltija olisi tällä välin käynyt parantelemassa tekstiä!

Tässä vaiheessa teen ensin ne lisäykset ja korjaukset, mitä päivän aikana muita hommia tehdessäni on noussut mieleen. Sitten aloitan tekstin muokkaamisen sekä lukijakuntaa että hakukoneoptimointia ajatellen. Tarkistan seuraavat asiat:

Tekstin pituus: hyvä blogiteksti sisältää vähintään 300 sanaa, mutta mielellään jopa 500-2000 sanaa. Wordissa koko tekstin sanamäärän voi tarkistaa Word-sivun vasemmasta alalaidasta. Tietyn osion sanamäärän näkee valitsemalla kyseisen alueen hiirellä. Nyt tässä kohtaa kirjoituksessani on Wordin mukaan jo yli 300 sanaa, eli ihan hyvä pituus jo tässä vaiheessa.

Lauseiden ja kappaleiden pituudet: vaikka tietokoneen näytöltä katsottaessa kappaleet eivät näytä hirveän pitkiltä, niin jo kahden lauseen kappale alkaa kännykkänäytöllä olla aika pitkä. Yli kolmen lauseen kappaleet ovat jo aikamoisen puuduttavia möhkälehirviöitä kännykällä katsottuna. Eli hyvän blogitekstin luomiseksi yritän lyhentää lauseita sekä jaksottaa tekstiäni lyhyehköiksi kappaleiksi. Itselläni on tapana kirjoittaa hirveän pitkiä lauseita silloin kun kirjoitan tajunnanvirtaa, joten lukijoita ajatellen kiinnitän erityisesti lauseiden lyhentämiseen huomiota.

Väliotsikointi: suosittelen väliotsikoiden lisäämistä aina kun se vaan luontevasti sopii tekstiin. Hyvä blogiteksti sisältää väliotsikoita mielummin useammin kuin harvemmin. Otsikoiden tulisi olla napakoita ja mielenkiintoa herättäviä. Niiden tulisi nostaa seuraavien kappaleiden ydinsanoma informatiivisesti ja houkuttelevasti esiin. Otsikot eivät saa olla liian pitkiä, vaan hyvä otsikko mahtuu yhdelle riville.

Tekstin elävöittäminen: jotta blogikirjoitus ei ole yhtä tekstipötkylöä, kannattaa osa tekstistä muuttaa vaikka bullet-listoiksi (kuten tämä kohta jota nyt kirjoitan) ja lisäillä sinne tänne tekstin joukkoon kuvia. 300 sanan blogitekstiin ei välttämättä tarvitse lisätä kuvaa tekstin joukkoon, mutta jo yli 500 sanan tekstissä kuvat tuovat elävyyttä lukemiseen ja jaksottavat lukemista mukavasti. Tässä vaiheessa tässä kirjoituksessani on jo yli 500 sanaa, joten tämä bullet-lista sopii tähän kohtaan juuri sopivasti elävöittämään tekstiä.

Hyvän blogitekstin hakukoneoptimointi

Kun teksti alkaa olla sisällöllisesti valmis, täytyy sisältö ja otsikot miettiä vielä kertaalleen hakukoneoptimoinnin näkökulmasta. Hyvän blogitekstin hakukoneoptimoinnissa tulee ottaa huomioon seuraavat asiat:

Avainsanan miettiminen

Tässä vaiheessa mietin hyvän avainsanan, eli mikä on blogitekstini ydinsanoma ja millä sanalla sitä etsittäisiin googlesta. Tämän kirjoituksen avainsana hakukoneoptimointia ajatellen on: Hyvä blogiteksti. Avainsanan ei siis tarvitse olla yksi sana, vaan se voi olla myös yhdyssana tai useamman sanan yhdistelmä.

Avainsanan lisääminen otsikoihin ja tekstiin

Käytettävän avainsanan tulisi löytyä blogikirjoituksen pääotsikosta sekä ainakin yhdestä (mutta mielellään useammasta) väliotsikosta. Lisäksi avainsanaa on hyvä käyttää heti ensimmäisessä kappaleessa. Tämän lisäksi avainsanan tulisi löytyä sieltä täältä tekstin joukosta. Jos nyt luet tämän blogikirjoitukseni alusta saakka uudestaan, niin huomaat miten valitsemani avainsana toistuu siellä täällä otsikoissa ja tekstin joukossa.

Avainsanan ei tarvitse olla aina perusmuodossa, google tunnistaa kyllä taivutusmuodotkin. Kannattaa käyttää myös synonyymeja eli blogiteksti -sanan sijaan voin käyttää myös esimerkiksi blogikirjoitus -sanaa. Väkisin tai teennäisen paljon ei avainsanaa kuitenkaan kannattaa tekstiin lisäillä, koska se heikentää luettavuutta ja tekstin laatua ja siten myös hakukoneoptimointitulosta. Hyvä blogiteksti on loppujen lopuksi kuitenkin luonnollisen sujuvaa tekstiä, jota lukijan on miellyttävä lukea.

Sisäisten ja ulkoisten linkkien lisääminen

Hakukoneoptimoinnin kannalta suositeltavaa on myös lisätä blogitekstiin linkkejä. Sisäisillä linkeillä tarkoitetaan linkkejä esimerkiksi omiin blogikirjoituksiin tai kotisivulle. Ulkoisilla linkeillä tarkoitetaan linkkejä hyviin ja arvostettuihin informaatiolähteisiin, jotka ovat merkityksellisiä blogitekstin aiheen kannalta ja tuovat lisäarvoa tekstille. Tähän voisinkin lisätä nyt yhden linkin: esimerkiksi hyviä vinkkejä ja ohjeita blogitekstin kirjoittamiseen löytyy Omnipartnersin sivuilta.

Linkkejä voi lisää myöhemminkin blogitekstin julkaisemisen jälkeen. Tähän tekstiin suunnittelen lisääväni myöhemmin parikin linkkiä aiheisiin, joita käsittelen tulevissa blogikirjoituksissani.

Entä kun se hyvä blogiteksti on valmis julkaistavaksi?

Kun blogiteksti alkaa olla hiottuna valmiiksi Wordissa, on aika siirtää se varsinaiseen blogiin WordPress-alustalle. Samassa yhteydessä lisätään myös blogin kuvat, jotka täytyy kuitenkin ensin optimoida ja käsitellä sopivan kokoisiksi. Kuvankäsittelystä ja blogitekstin julkaisemisesta WordPressissä kerronkin lisää sitten seuraavissa blogiteksteissäni.

# data[].attributes.attachment_link.title
Hyvä blogiteksti ja sen kirjoittaminen | Web Design Tiina Kärki

# data[].attributes.attachment_link.description
Netistä löytyy paljon ohjeita hyvän blogitekstin kirjoittamiseen, mutta kokoan tähän nyt omia vinkkejä ja kokemuksiani siitä, miten hyvä blogiteksti kirjoitetaan. Luonnosteluvaiheeseen on varmasti monia erilaisia tapoja, mutta omalla kohdallani seuraava etenemistapa on osoittautunut parhaaksi tavaksi saada teksti suhteellisen ripeästi ja sujuvasti valmiiksi. Ihan alkuaikoina ensimmäisiä blogitekstejä kirjoittaessani luonnostelin tekstiä suoraan WordPress-alustalla olevaan blogiin.

# data[].attributes.attachment_link.readable_text
Piritta päivitti blogikirjoittamisen vinkkejä koskevan artikkelinsa muutaman vuoden takaa. Lue blogista vinkit hyvän bloggauksen kirjoittamiseen.
Hyvä blogiteksti on rakenteeltaan ja ominaisuuksiltaan lopulta hyvin yksinkertainen. Kun laadukkaaseen kokonaisuuteen yhdistetään informatiivinen ja kiinnostava sisältö taitavasti kirjoitettuna, on hyvä bloggaus valmis.

Tässä blogikirjoituksessani listaan normaaleja vinkkibloggauksiani huomattavasti laajemmin vinkkejä hyvän blogin kirjoittamiseen.

Poimi käyttöösi juuri sinulle sopivat vinkit, sillä kirjoittamistapoja on kuitenkin yhtä monta kuin meitä kirjoittajia. Olen koonnut tähän tekstiin kokonaisuuden, joka tarjoaa vinkkejä seuraaviin aihepiireihin:

-Blogin tarkoitus

-Blogitekstin aihe

-Kirjoittaminen

-Otsikko

-Rakenne, visuaalisuus ja luettavuus

-Linkittäminen, lähteet ja avainsanat

- Julkaiseminen ja vuorovaikutus

Lopusta löydät myös Blogi-bonuksen, johon olen koonnut blogitekstien kirjoittamista helpottavia suuntaa antavia lukuja bloggaamiseen ja verkkokirjoittamiseen liittyen.

Blogi eroaa perinteisistä verkkoartikkeleista ja uutisista pääasiallisesti siinä, että sen kirjoittaa ihminen omalla nimellään. Toki joissakin organisaatioblogeissa kirjoittajat voivat esiintyä myös anonyymisti, mutta he kirjoittavat kuitenkin omalla tyylillään ja äänellään. Blogeissa puhuu ihminen, jonka näkemyksiä me muut olemme potentiaalisesti kiinnostuneet lukemaan.

Blogeja perustetaan eri syistä. Blogien avulla voidaan tehdä vaikuttamistyötä, osallistua yhteiskunnalliseen keskusteluun tai esimerkiksi vahvistaa omaa asiantuntijuuttaan alalla. Vastaavasti blogin kautta voidaan vinkata sisustamisessa, esitellä matkakohteita tai kertoa lapsiperheen arjesta. Oli blogin aihe mikä tahansa, yhteistä yleisesti ottaen on, että kirjoittaja tuntee aiheensa ja tietää, mistä puhuu ja kirjoittaa.

Vinkit:

-Määrittele blogillesi tai organisaatioblogille selkeä tarkoitus ja tavoite.

-Kirjoita tai anna muiden kirjoittaa omalla tyylillään ja äänellään.

2. Blogitekstin aihe

Kirjoita yhdestä aiheesta kerrallaan. Jos tekstisi alkaa sitä kirjoittaessa paisumaan massiivisiin mittoihin, voit suoraan pilkkoa sen useampaan osaan. Valitse siis rohkeasti yksi aihe kirjoitusta kohti ja tuo siihen näkökulmiasi tekstin edetessä.

Bloggaus voi olla yleinen näkökulma yhteiskunnalliseen keskusteluun, vinkkibloggaus (kuten tämä blogi on), yleishyödyllistä informaatiota sisältävä kirjoitus, jokin kokemus, tapahtumaraportti tai esimerkiksi ratkaisun esittäminen johonkin esillä olevaan ongelmaan. Oleellista on, että kirjoittajana tiedät, mistä olet kirjoittamassa ja tunnet aihepiirisi riittävän hyvin.

Vinkit:

-Kirjoita yhdestä asiasta kerrallaan.
-Uskalla pilkkoa laajoja aiheita useampiin bloggauksiin.
-Valitse aihe, joka on sinulle tuttu ja johon sinulla on sanottavaa.

3. Kirjoittaminen

Vain kirjoittamalla paljon löydät oman tapasi kirjoittaa. Toisille toimii malli, jossa kirjoitetaan kaikki ulos ensin sellaisenaan ja keskitytään sen jälkeen hiomaan sisältöä, oikolukemaan ja muotoilemaan teksti verkkoon ja blogiin sopivaan malliin.

Toiset pitävät puolestaan tavasta rakentaa kokonaisuus ensin paperilla hahmotellen ja sen jälkeen osissa kirjoittaen. Molemmissa tavoissa kannattaa kuitenkin panostaa viimeistelyyn ja tarvittaessa antaa oma tekstinsä luettavaksi jollekin toiselle.

Oli tapasi mikä tahansa, oleellista on blogikirjoituksen tiiviys. Blogeja luetaan verkosta, joka on yksi suuri määrittelevä tekijä bloggauksesi lukukertojen kertymiseen. Tiivistä siis kaikkialla: otsikossa, tekstin kokonaispituudessa sekä kappaleiden ja lauseiden pituudessa. Tämän bloggauksen lopusta löydät joitakin yleisiä lukuja tiivistämistä helpottamaan.

Kirjoittaessasi tekstiä muista pitää mielessäsi myös ihminen, jolle tekstiä kirjoitat tai joka on bloggauksesi potentiaalinen lukija. Puhu samaa kieltä kuin lukijasi ja käytä termistöä, jota myös aiheestasi kiinnostunut lukijakunta ymmärtää. Rohkeutta on antaa samalla oman äänensä kuulua tekstissä: pieni irrottelu, haastaminen ja joissakin tapauksissa jopa harkittu provokaatio voi tehdä tekstistäsi hyvinkin kiinnostavan.

Vinkit:

-Opettele oma kirjoittamisen tyylisi - kirjoittamalla.
-Suunnittele, pilko tarvittaessa osiin, hahmottele paperilla, kirjoita, tiivistä ja viimeistele.
-Muista tiiviys: voit rohkeasti tiivistää kaikkea kirjoittamaasi, otsikosta kappaleiden pituuteen.
-Kirjoita lukijalle ja puhu samaa kieltä kuin henkilöt, joita blogisi aihe kiinnostaa.

4. Otsikko

Otsikko on bloggauksesi tärkein osa, koska se herättää lukijan kiinnostuksen lukea tekstisi. Otsikko näkyy yleensä ensimmäisenä somessa, sähköpostijaoissa, linkeissä ja verkkosivuilla, missä ikinä blogiasi luetaan.

Otsikkoon on hyvin tärkeää panostaa, mutta siihen ei välttämättä kannata keskittyä ensimmäisenä. Itse hyödynnän mallia, jossa teen ensin työotsikon, jonka sisällön tarkistan lopuksi: vastaako se lopulta kirjoittamaani tekstiä ja onko se riittävän informatiivinen kuvaamaan blogin sisältöä - houkuttelevasti.

Pyri tekemään tiivis otsikko, joka kuitenkin on riittävän informatiivinen. Joidenkin mallien mukaan suosituksena pidetään 65 merkkiä maksimissaan, kun toiset taas suosittelevat otsikkoa, jossa on reilusti 5-8 sanaa. Voit ajatella otsikon kirjoittamista myös sitä kautta, että se mahtuu 1-2 riville blogisivustollasi riippuen toki otsikkoon määritellystä fonttikoosta.

Muista lisätä verbi otsikkoosi, sillä se tekee otsikosta heti luettavamman. Voit hyödyntää otsikossasi myös kysymystä, mutta muotoile kysymys siten, että vastaus siihen on jokin muu kuin "Kyllä" tai "Ei". Kun lukija lukee kysymyksen ja vastaa siihen mielessään, hän parhaimmillaan lähtee hakemaan vastausta tai uutta näkökulmaa aiheeseen kirjoituksestasi.

Vinkit:

-Panosta otsikkoon ja herätä sillä ihmisen kiinnostus tekstiäsi kohtaan.
-Huolehdi, että otsikkosi vastaa kirjoittamaasi sisältöä.
-Lisää otsikkoon mahdollisuuksien mukaan verbi.
-Tiivistä otsikko mahtumaan esimerkiksi 65 merkkiin tai 6-10 sanaan.

5. Rakenne, visuaalisuus ja luettavuus

Blogeja luetaan verkosta ja siksi ne myös pitää kirjoittaa sopimaan verkkoon. Tärkeää on huomioida, että blogeja luetaan entistä enemmän mobiililaitteilla, joka vaikuttaa suoraan esimerkiksi kappalepituuksiin teksteissä. Verkko asettaa kirjoittajalle ehtoja, joita yhdistää erityisesti yksi sana: tiiviys.

Kirjoitettuasi blogitekstisi valmiiksi, oikoluettuasi sen sekä tiivistettyäsi ilmaisuasi, siirry muotoilemaan kokonaisuutta helposti verkosta luettavaksi. Yhtenä suuntaviivana kannattaa pitää sitä, että tekstiä on helppo silmäillä läpi.

Silmäiltävä ja helppolukuinen teksti koostuu mm. seuraavista asioista:

-otsikko on tiivis ja informatiivinen
-kappaleiden pituus julkaisun jälkeen on 3-5 riviä
-tekstin joukossa on katkaisevia elementtejä, kun kappaleita on peräkkäin yli kolme
-katkaiseva elementti voi olla esimerkiksi kuva, lista, sitaatti tai väliotsikko
-väliotsikoita on käytetty tekstissä rohkeasti: ne auttavat silmäilemään sisältöä paremmin

Voit hyödyntää blogitekstiäsi elävöittämässä myös kuvia, videoita, some-julkaisujen tai muun mediasisällön upotuksia (esim. twiitit ja SlideShare) sekä infograafeja ja sitaatteja. Vältä kuitenkin liiallista kuvittamista tai elävöittämistä: tarkastele kokonaisuutta aina lukijan kannalta ja lisää mukaan sellaista lisäinformaatiota eri elementeillä, joka tukee tekstiäsi oleellisesti.

Listojen (bulletit) käyttäminen on myös yksi verkkoluettavuutta tehostava tapa. Verkkolukijan kannalta yli neljä peräkkäin listattua asiaa on helpompi hahmottaa näytöltä listamuodossa kuin tekstissä. Vertaile esimerkiksi edellisen kappaleen listaani alla olevaan samojen asioiden listaan.

Hyödynnä blogissasi erilaisia elementtejä, jotka voivat olla esimerkiksi:

-kuvia
-videoita
-tekstiin upotettuja some-julkaisuja (esim. twiitit)
-SlideShare-julkaisuja
-infograafeja
-sitaatteja
-väliotsikoita

Vinkit:

-Kirjoita blogitekstisi verkosta helposti luettavaan ja silmäiltävään muotoon.
-Käytä tekstiä elävöittämässä erilaisia elementtejä, kuten kuvia, videoita, sitaatteja tai väliotsikoita.
-Täydennä elementeillä tekstisi sisältöä ja havainnollista, mutta älä kuitenkaan ammu yli.
-Jos lisäät tekstiisi kuvia, videoita tai infograafeja, varmista että sinulla on oikeus käyttää kuvia.
-Käytä väliotsikoita rohkeasti.
-Pilko kokonaisuutta jollakin elementillä, kun tekstiä on peräkkäin yli kolmen kappaleen verran.
-Pysyttäydy tekstin korostamisessa julkaisujärjestelmäsi määrittelemissä rajoissa - vältä boldausta, kursiivia, alleviivausta, värikorostuksia ja keskittämistä tekstissäsi.

Tarjoa lukijalle lisätietoa linkittämällä aihettasi koskeviin muihin verkkoartikkeleihin. Muista, että sinun ei tarvitse kertoa tekstissäsi kaikkea itse, jos tieto löytyy jo jostakin muualta - joko omilta verkkosivuiltasi tai muilta julkisilta sivuilta.

Linkittämisen tapoja on yleisesti ottaen kaksi:

1. Tekemällä aktiivinen linkki tekstin sisällä olevasta sanasta:

"Lue aiempi kirjoitukseni blogin kirjoittamisen vinkeistä."

2. Lisäämällä lisätietolinkkejä tekstin loppuun:

"Lisätietoa aiheesta: Piritta Seppälän bloggaus Miten kirjoitan hyvän blogitekstin? "

Mikäli puolestaan viittaat tekstissäsi johonkin muuhun lähteeseen tai julkaisuun, muista lisätä mukaan lähdeviitteet normaalien sääntöjen mukaisesti. Jos viittaus on esimerkiksi painettuun kirjaan, voit mainita kirjoittajan, kirjan ja kustantajan. Jos taas viittaat verkossa julkaistuun materiaaliin, voit linkittää suoraan siihen sekä kertoa kenen sisällöstä tekstissäsi puhut.

Linkittämisen ja lähteiden lisäksi blogeihin liittyy oleellisena osana avainsanat. Ne auttavat verkkolöydettävyyden tehostamisessa sekä erilaisissa julkaisujärjestelmissä myös kategorisoimaan blogin sisältöä.

Julkaisujärjestelmän yhteydessä avainsanat näkyvät useimmiten blogitekstin yhteydessä joko artikkelin sivussa tai lopussa, riippuen järjestelmän teknisistä ominaisuuksista. Tekstisisällössä käytettynä avainsanoja voi ajatella esimerkiksi siten, että sijoittaa tekstiin sellaisia termejä ja lausekkeita, joita ihmiset käyttävät googlettaessaan asiaa, josta kirjoitat.

Tärkeintä on kuitenkin selkeä ja luonnollinen ilmaisu ja usein riittää, että listaat 3-5 aihettasi oleellisesti kuvaavaa sanaa ja lisäät ne blogijärjestelmäsi avainsanat -osioon.

Vinkit:

-Jos aiheestasi löytyy verkosta lukijaa hyödyttävää lisätietoa, ohjaa linkeillä näille sivustoille.
-Jos viittaat tekstissäsi toisten tekemiin julkaisuihin, tutkimuksiin tai esimerkiksi lehtiartikkeleihin, muista lähdeviittaaminen.
-Lisää blogisi julkaisujärjestelmän teknisten ominaisuuksien mukaisesti bloggaustesi yhteyteen avainsanat, jotka kuvaavat aihepiiriäsi. 3-5 sanaa riittää hyvin.

7. Julkaiseminen ja vuorovaikutus

Ennen julkaisemista lue bloggauksesi vielä kerran läpi. Tarkista, että otsikko vastaa kirjoittamaasi sisältöä ja että kokonaisuus toimii.

Julkaisemisajan suhteen kannattaa miettiä myös bloggauksesi aihetta ja lukijaa. Voit esimerkiksi kysyä itseltäsi, mihin vuorokauden aikaan ja minä päivänä olisit kiinnostunut lukemaan oman artikkelisi. Valitse julkaisuaikataulu siis sen mukaan, koska lukijasi mieluiten lukisivat tekstisi ja julkaise sen mukaan.

Noudata samaa julkaisuajan periaatetta myös some-jakamisen suhteen ja jaa blogilinkkiäsi someen silloin, kun ihmiset oletettavasti ovat sitä kiinnostuneet lukemaan.

Muista ylipäätään jakaa blogiasi someen, sillä sosiaalisesta mediasta saat lisää lukijoita tekstille, johon olet myös nähnyt vaivaa. Vastaavasti tarjoa ihmisille helppo mahdollisuus jakaa bloggaustasi edelleen someen lisäämällä blogisi yhteyteen some-jakopainikkeet.

Mikäli haluat herättää keskustelua tekstilläsi, mahdollista blogisi kommentointi blogin yhteydessä. Yksi tapa aktivoida ihmisiä kommentoimaan on pyytää lukijoita suoraan kertomaan näkökulmiaan kirjoittamaasi aiheeseen. Tällöin tulee myös varmistua siitä, että ehdit osallistua keskusteluun itse.

Usein blogiasi koskeva keskustelu voi alkaa myös sosiaalisen median kanavilla. Valmistaudu seuraamaan keskustelua ja osallistumaan siihen myös somessa tarvittaessa.

Vinkit:

-Pohdi ennalta, mihin aikaan potentiaalinen lukijakuntasi on otollisimmillaan lukemaan tekstisi ja julkaise tämän mukaan.
-Jaa blogilinkkisi some-kanavillesi.
-Seuraa blogin yhteyteen tulevia kommentteja ja vastaa niihin.
-Seuraa myös somessa käynnissä olevaa keskustelua ja osallistu siihen.

Bonus: Muutamia esimerkkilukuja blogin kirjoittamista helpottamaan

Tiiviin tekstin suosituspituus: 1 - 1,5 A4:sta

Otsikko: 65 merkkiä tai 5-8 sanaa

Kappaleiden pituus: max 5 riviä/kappale julkaistuna

Väliotsikko/kuva/lista/sitaatti: kun tekstikappaleita on kolme peräkkäin

Yksi aihe / bloggaus

Yksi asia / kappale

Tiivistääksesi lauseitasi: 2 lausetta / virke tai 1 pilkku ennen pistettä

*************

Jos tarvitset vinkkejä tai apua organisaatiosi blogin suunnittelussa, kehittämisessä tai kirjoittajien koulutuksessa, ota yhteyttä. Viestintä-Pirittan kouluttajat toteuttavat koulutuksia niin blogin kehittämiseen kuin bloggaamisen ja verkkokirjoittamisen kouluttamiseen.

Blogikoulutukset, ota yhteyttä: Heidimaaria@viestintapiritta.fi

****************

Kevään koulutuskalenterimme 2019

22.1.2019 Verkko- ja blogikirjoittaminen. Lue lisää ja ilmoittaudu.

13.2.2019 Järjestötoiminta näkyväksi tarinallistamisen avulla. Lue lisää ja ilmoittaudu.

5.3.2019 Videoviestinnän tehopäivä. Lue lisää ja ilmoittaudu.

28.3.2019 Sosiaalisen median mittaaminen ja analytiikka. Lue lisää ja ilmoittaudu.

8.5.2019 Podcastit - mitä, miksi ja miten? Lue lisää ja ilmoittaudu.

22.5.2019 Saavutettavuus organisaation verkkosivuilla. Lue lisää ja ilmoittaudu.

# data[].attributes.attachment_link.title
7 vinkkiä - näin kirjoitat hyvän blogin | Viestintä-Piritta

# data[].attributes.attachment_link.description
Piritta päivitti blogikirjoittamisen vinkkejä koskevan artikkelinsa muutaman vuoden takaa. Lue blogista vinkit hyvän bloggauksen kirjoittamiseen. Hyvä blogiteksti on rakenteeltaan ja ominaisuuksiltaan lopulta hyvin yksinkertainen. Kun laadukkaaseen kokonaisuuteen yhdistetään informatiivinen ja kiinnostava sisältö taitavasti kirjoitettuna, on hyvä bloggaus valmis. Tässä blogikirjoituksessani listaan normaaleja vinkkibloggauksiani huomattavasti laajemmin vinkkejä hyvän blogin kirjoittamiseen.

# data[].attributes.attachment_link.readable_text
Netistä löytyy paljon kirjoituksia siitä, millainen on hyvä blogikirjoitus. Nämä kirjoitukset keskittyvät hyvin usein itse tekstiin, eli siihen luovaan osaan. Mikä on toki tärkeää hyvää blogikirjoitusta kirjoitettaessa. Näin tekniikkaorientoituneena ja dataohjautuvana ihmisenä halusin kuitenkin tuoda hieman teknisemmän näkökulmaa aiheeseen.

Tässä kirjoituksessa tuon teknisen reseptin hyvään blogikirjoitukseen ja käsittelen muun muassa tekstin pituutta ja jäsentämistä, kuvien ja median käyttöä sekä linkityksiä.

Pituutta laadukkaalla sisällöllä

Usein nettiteksteistä puhuttaessa sanotaan, että tekstien tulisi olla napakoita, lyhyitä ja mennä suoraan asiaan. Blogikirjoitusten kohdalla en kuitenkaan näe asiaa näin. Kuten esityksissä, myös blogikirjoituksissa tarinan avulla voi tuoda asiansa tehokkaasti esiin. Tämän lisäksi pidempään tekstiin löytyy perusteluja niin hakukoneoptimoinnin kuin jaettavuudenkin näkökulmasta.

Hakukoneoptimoinnin näkökulmasta pitkä teksti voittaa yleensä lyhyen. Useat hakukoneoptimoinnin asiantuntijat ovat huomanneet omissa tutkimuksissaan, että pidemmät tekstit sijoittuvat paremmin hakukoneissa. Esimerkiksi Backlinco totesi omien blogitekstien Google-sijoitusta tutkiessa, että Googlen hakutulosten ensimmäiselle sivulle sijoittuvien kirjoitusten keskimääräinen pituus oli 1890 sanaa.

Hakukoneoptimoinnin lisäksi sisällön pituudella on merkitystä jaettavuuden kannalta. Noah Kagan on tutkimuksissaan huomannut, että pidemmät sisällöt saavat paremmin jakoja sosiaalisessa mediassa. Kuten alla oleva graafi esittää, jakojen määrät sosiaalisessa mediassa nousevat hurjasti, kun sisällön pituus ylittää 2000 sanaa.

Blogikirjoituksen pituutta ei kuitenkaan kannata lisätä turhalla, vanhalla tai epärelevantilla tiedolla. Turha jaarittelu ja täytesanojen ja -lauseiden käyttö ei ole suositeltavaa, vaikka näillä saataisiinkin pituutta lisää.

Lukijalle hyödyllisen ja arvoa tuottavan sisällön tarjoaminen ja tällä kirjoituksen pidentäminen sen sijaan on suositeltavaa. Tällöin lukija hyötyy pitkästä tekstistä ja todennäköisemmin jakaa sen esimerkiksi sosiaalisessa mediassa.

Hyvä blogikirjoitus on siis tästä näkökulmasta pitkähkö, mutta laadukas ja lukijalle arvoa tuottava. Pyri siis kirjoittamaan pitkiä tekstejä, mutta pidä lukija mielessä.

Silmäiltävä ja hyvin jäsennelty teksti houkuttelee lukijaa

People rarely read Web pages word by word; instead, they scan the page, picking out individual words and sentences.

Tämä, yhden tunnetuimman käytettävyysasiantuntijan Jakob Nielsenin jo vuonna 1997 sanoma lause, kertoo paljon siitä, miten ihmiset lukevat internetissä. Lukijat eivät lue tekstiä sanasta sanaan, vaan skannaavat sivua ja poimivat sieltä yksittäisiä sanoja ja lauseita etsien kaipaamaansa tietoa.

Skannaamisen helpottamiseksi kirjoita ja jäsennä helposti silmäiltäväksi. Silmäiltävyyttä parantavat lyhyet lauseet ja kappaleet, riittävä otsikointi sekä tekstin jäsentäminen kuvien avulla.

Sumome tutki kirjoituksiaan, ja huomasi että vain 20% heidän lukijoistaan lukevat artikkelit kokonaan. Tämän lisäksi he huomasivat, että lukijat lukevat keskimäärin vain 25% artikkelista. He tutkivat tosiaan omia kirjoituksiaan, mutta hyvin todennäköistä on, että samanlainen kaava toistuu muillakin sivustoilla.

Because chances are, your audience aren't reading your whole articles either.

Mitä tästä voi ottaa opikseen? Tekstien lyhentämistä en suosittele vain koska pelätään etteivät lukijat lue niitä kokonaan. Tuo tekstin alkuun tärkeimmät asiat, ja pyri kirjoittamaan johdanto, joka houkuttelee lukijan lukemaan pidemmälle.

Väliotsikot silmäiltävyyden parantamiseksi

Väliotsikoilla voit jäsentää tekstiä ja helpottaa sen silmäiltävyyttä. Mikäli lukija silmäilee sivua, kiinnittää hän helposti huomiota väliotsikoihin ja niiden sisältöön. Otsikoiden avulla voi tuoda lukijalle helposti tietoa siitä, mitä asiaa missäkin kohtaa käsitellään. Otsikoiden avulla lukija myös löytää helposti vastauksen siihen, vastaako blogikirjoitus johonkin häntä askarruttavaan kysymykseen.

Kuten lyhyet lauseet ja kappaleet, myös otsikointi jäsentää tekstiä ja tekee siitä miellyttävämmän lukea. Jokaista kappaletta ei kuitenkaan kannata otsikoida erikseen, vaan käytä otsikoita järkevästi rytmittämään ja ryhmittelemään sisältöä esimerkiksi aihealueiden mukaan.

Hyvä blogikirjoitus sisältää myös kuvia

Kuvat ovat hyvä tapa blogitekstin kiinnostavuuden lisäämiseksi sekä tekstin jäsentämiseksi ja silmäiltävyyden lisäämiseksi. Kuvien, graafien ja presentaatioiden avulla on myös helppo havainnollistaa vaikeita ja monimutkaisia asioita. Lue, kuinka visualisoit tietoa ymmärrettävästi.

Kuvat myös nostavat sosiaalisen median jakojen määrää. Jo aiemmin linkittämäni Noah Kaganin tutkimus osoittaa myös, että vähintään yhden kuvan sisältävä blogiteksti saa enemmän jakoja sosiaalisessa mediassa, kuin tekstit, joissa ei ole lainkaan kuvia.

Kuvien on kuitenkin hyvä liittyä blogikirjoityksen aiheeseen. Aiheeseen liittymättömät ja vain visuaalisuuden takia lisätyt kuvat vain hämmentävät ja häiritsevät lukijaa. Tuo siis blogikirjoitukseesi aihettasi havainnollistavia kuvia ja esitä monimutkaisemmat asiat tekstin lisäksi graafeilla.

Videot

Videot ovat myös hyvä tapa tuoda lisää sisältöä tai havainnollistaa asioita selkeämmin. Videolla saa pitkänkin ja monimutkaisemman asian havainnollistettua selkeämmin ja myös video jäsentää tekstiä.

Videoiden suhteen kannattaa kuitenkin huomioida se, että yhä useammat lukevat tekstejä olosuhteissa, joissa heidän ei ole mahdollista käyttää ääntä. Videoiden yhteyteen kannattaa siis lisätä introteksti sekä mahdollisesti avata videon tärkeimmät osa-alueet. Jos lukija ei halua tai voi katsoa videota äänen kanssa, on hyvin todennäköistä, että hän siirtyy etsimään tarvitsemansa tiedon joltain toiselta sivulta, jos sitä ei ole liitetty myös tekstimuodossa videon yhteyteen.

Hyvän esimerkin videoiden käytöstä antaa Moz Whiteboard Friday -videot. Videot ovat hyvin tuotettuja, tarjoavat hyvää sisältöä, mutta niiden yhteyteen on myös sisällytetty tekstimuodossa videolla käsiteltävät asiat

Tarjoa lukijalle lisätietoa linkityksillä

Omiin, blogikirjoituksen aihetta käsitteleviin toisiin kirjoituksiin, linkittäminen on oiva keino tarjota lukijalle lisätietoa aiheesta. Lisätiedon tarjoamisen lisäksi sisäiset linkitykset lisäävät mahdollisuutta, että lukija vierailee sivustosi muillakin sivuilla ja näin ollen viettää pidemmän aikaa sivustollasi.

Lisätietojen tarjoaminen sisäisten linkitysten avulla nostaa myös omaa asiantuntijuuttasi; kun pystyt tarjoamaan aiheesta lisätietoa esimerkiksi toisen blogikirjoituksen muodossa, tuot lukijalle asiantuntemustasi laajemmin esille.

Myös ulkoisiin lähteisiin linkittäminen voi olla hyväksi. Ulkoisten lähteiden avulla voi lukijalle tarjota lisäarvoa aiheesta. Näissä kannattaa kuitenkin määrittää linkki aukeamaan uuteen välilehteen, jolloin lukija saa lisätiedon, mutta ei poistu sivultasi.

Hyvä blogikirjoitus sisältää siis linkkejä, jotka tarjoavat lisätietoa aiheesta lukijalle. Älä kuitenkaan miinoita tekstiä täyteen linkeillä. Tekstin aiheesta riippuen, linkitä muutamiin laadukkaisiin ja aiheeseen liittyviin sisältöihin.

Content is the King

Vanha, jopa kliseinen lausahdus "Content is the King" on kuitenkin tärkein mielessä pidettävä asia. Hyvä blogikirjoitus vaatii asiasisällön, joka tuottaa lukijalleen arvoa, on mielenkiintoinen ja ajankohtainen. Jos sisältösi on kuraa, on se kuraa vaikka sisältöä olisi rikastettu kuvilla, teksti jäsennelty ja väliotsikot paikoillaan.

Pelkkiin teknisiin seikkoihin tuijottaminen, sanojen määrän laskeminen ja linkkien optimointi ei tuota lukijalle arvoa; minkä kuitenkin pitäisi olla blogikirjoituksen tarkoitus ja päämäärä. Hyviä vinkkejä erinomaisen sisällön kirjoittamiseen löydät esimerkiksi tästä NewsCredin blogiartikkelista.

# data[].attributes.attachment_link.title
Millainen on hyvä blogikirjoitus - teknisempi resepti - Havain

# data[].attributes.attachment_link.description
Netistä löytyy paljon kirjoituksia siitä, millainen on hyvä blogikirjoitus. Nämä kirjoitukset keskittyvät hyvin usein itse tekstiin, eli siihen luovaan osaan. Mikä on toki tärkeää hyvää blogikirjoitusta kirjoitettaessa. Näin tekniikkaorientoituneena ja dataohjautuvana ihmisenä halusin kuitenkin tuoda hieman teknisemmän näkökulmaa aiheeseen. Tässä kirjoituksessa tuon teknisen reseptin hyvään blogikirjoitukseen ja käsittelen muun muassa tekstin pituutta ja jäsentämistä, kuvien ja median käyttöä sekä linkityksiä.

# data[].attributes.attachment_link.readable_text
Suunnittele blogi huolellisesti

Käy läpi olemassa olevat, samaa aihepiiriä koskevat blogit

Profiloidu miettimällä blogille selkeä idea (aihepiiri ja kohderyhmä) ja oma, erottuva tyyli.

Hio suunnitelmien pohjalta persoonallinen, mutta kuvaava nimi.

Tutustu viimeistään tässä vaiheessa organisaatiosi sosiaalisen median ohjeistukseen.

Kirjoittaminen

Kirjoita säännöllisesti ja vähintään 1-2 kertaa viikossa, jotta blogi saa lukijoita ja pysyy mielessä. Hyvässä blogikirjoituksessa on kuitenkin syytä olla jotain sanottavaa. Jokainen kirjoitus on kuin lahja lukijoille.

Otsikoi huolella. Otsikon tulisi olla kuvaava, mutta niin mielenkiintoinen, että se kiinnittää lukijan huomion. Testaa rohkeasti mikä toimii.

Ole selkeä: Muista jäsentely, hyvä kieliasu, selkeät lauserakenteet ja sanavalinnat.

Blogissa nostetaan usein esiin omia näkökulmia. Media tai asiakas voi kuitenkin tarttua sanoihisi. On siis muistettava netiketti ja yrityksen sosiaalisen median linjaukset.

Anna persoonallisen äänesi kuulua. Muista kuitenkin, että media tai asiakas voi kuitenkin tarttua sanoihisi. On siis muistettava netiketti ja yrityksen sosiaalisen median linjaukset.

Kiinnitä erityistä huomiota kirjoituksen alkuun. Vangitse huomio menemällä suoraan asiaan ja tarjoamalla alussa jotain uutta.

Tekstin pituus voi vaihdella aiheen mukaan. Ihmisillä ei kuitenkaan usein ole aikaa lukea pitkiä kirjoituksia, joten tiivistäminen kannattaa. Teksti voi kuitenkin olla pitkä jos aihe on monimutkainen ja sen selittäminen perinpohjaisesti koetaan kohderyhmän tarpeita palvelevaksi. Toisaalta, jos teksti jää pituutensa vuoksi lukematta se ei palvele kenenkään tarpeita. Ylipitkät tekstit voi jakaa vaikka kahteen, peräkkäisinä päivinä julkaistavaan osioon.

Herätä keskustelua: Esitä väitteitä, ota kantaa, kärjistä, kokoa konkreettisia vinkkejä ja pidä keskustelu kaikkia osapuolia kunnioittavana.

Kiinnitä blogi yrityksen verkkosivujen lisäksi muiden blogien muodostamaan verkostoon, blogosfääriin. Kiinnitys tehdään linkittämällä ja kommentoimalla muita blogeja (mikäli blogin idea sen sallii)

Noudata hyviä tapoja ja yrityksen linjauksia.

Huolehdi kommenttien seulonnasta ja kommentteihin vastaamisesta.

Seuraa muita blogeja ja otaa käyttöön hyviä ideoita/jaa muiden kanssa hyvät ideat.

Kommentoi muita blogeja.

Kirjoittamisprosessi

Kerää ideoita: seuraa blogin aihepiiriin liittyvää keskustelua, keskustele itse. Kerää linkkejä ja painotuotteita kiinnostavista aiheista. Kirjaa ideat ylös.

Valitse aihe

Mieti tekstin tehtävä: mitä haluat sanoa, kenelle ja miksi.

Hanki taustatietoja (mitä kannattaa siteerata, kommentoida ja minne kannattaa linkittää).

Suunnittele tekstin rakenne. Kiinnitä huomiota erityisesti alkuun ja loppuun.

Valmistele kuvitus (muista tekijänoikeudet).

Noudata suunnitelmaasi. Pidä mielessä kohderyhmä ja pysy aiheessa.

Kirjoita teksti. Älä käytä tähän vaiheeseen liikaa aikaa, viimeistelyvaiheessa voit hioa tekstin kuntoon.

Lisää kuvat ja linkit.

Pidä tauko ennen viimeistelyä (jos mahdollista).

Lue teksti läpi huolellisesti ja arvioiden.

Hio rakennetta ja otsikkoa, mikäli tarpeen.

Korjaa kielioppi ja asiavirheet.

Karsi ja tiivistä.

Pyydä palautetta

Tarkista vastaako teksti suunnitelmaasi: välittääkö se haluamasi sanoman haluamallesi kohderyhmälle

Seuraa kävijätilastoja

Seuraa ja hallinnoi kommentteja. Älä provosoidu kommenteista vaan pidä mielessä yrityskuva ja hyvät tavat.

Lähteet

Alasilta, A. 2009. Blogi tulee töihin.
From Zero to Hero (9.3.2011)
Kortesuo, K. 2010. Sano se someksi
Wikikirjasto, Viisautta blogin käyttöön http://fi.wikibooks.org/wiki/Viisautta_blogin_k%C3%A4ytt%C3%B6%C3%B6n (9.3.2011)Wikipedia, Blogi http://fi.wikipedia.org/wiki/Blogi (9.3.2011)

# data[].attributes.attachment_link.description
Käy läpi olemassa olevat, samaa aihepiiriä koskevat blogit Profiloidu miettimällä blogille selkeä idea (aihepiiri ja kohderyhmä) ja oma, erottuva tyyli. Hio suunnitelmien pohjalta persoonallinen, mutta kuvaava nimi. Tutustu viimeistään tässä vaiheessa organisaatiosi sosiaalisen median ohjeistukseen. Kirjoita säännöllisesti ja vähintään 1-2 kertaa viikossa, jotta blogi saa lukijoita ja pysyy mielessä.

# data[].attributes.attachment_link.readable_text
Hyvän blogiartikkelin kirjoittaminen ei juuri eroa muidenkaan tekstien kirjoittamisesta. Tässä ideoita, kuinka saat aikaiseksi hyvän ja kokonaisen blogikirjoituksen.

1) Aloita suunnittelu jo edellisenä päivänä. Mieti mistä aiot kirjoittaa ja nuku yön yli ennen kirjoittamista. Näin artikkeli syntyy osittain automaattisesti mielesi käsitellessä sitä alitajuisesti.

2) Käytä hukka-aikaa ajatteluun. Jos esim. lenkkeilet tai kuljet bussilla, käytössäsi on hyvää aikaa, jolloin voit keskittyä vain ajatteluun. Voit miettiä kirjoituksesi ydinkohtia ja punaista lankaa.

3) Kokeile kirjoittaa ilman netissä oloa. Näin saat rauhan sähköposteilta ja kiusaukselta tarkistaa Facebook-tapahtumia kesken kirjoittamisen. Näin pystyt keskittymään kirjoittamiseen täysillä. Voit käyttää tekstinkäsittelyohjelmaa ja tuoda tekstin sieltä blogiisi, kun se on valmis.

4) Hyödynnä taustamusiikkia. Joillakin ihmisillä musiikki helpottaa flow-tilaan pääsemistä. Tässä tilassa ajatuksesi virtaavat sulavasti ja nautit työskentelystä. Kokeile rohkeasti erilaisia musiikkityylejä.

5) Aseta itsellesi aikaraja. Usein vaikein vaihe kirjoittamisessa on alkuun pääseminen. Kun asetat itsellesi aikarajan, johon mennessä tekstin pitää olla valmis, luot alitajuisesti tunteen kiirellisyydestä ja tärkeydestä, mikä auttaa alkuun pääsemisessä.

6) Kirjota muokkaamatta tekstiä. Älä ole liian nirso kirjoittamasi tekstin suhteen. Kirjoita vapaasti äläkä tarraudu yksityiskohtiin. Jätä muokkaaminen ja sanamuotojen hiominen myöhemmälle.

7) Kun luonnos on valmis. Käy se uudestaan läpi, korjaa kirjoitusvirheet ja kielioppi, muokkaa ja viimeistele tarvittavat kohdat. Tässä vaiheessa artikkeeliin on hyvä lisätä myös mahdolliset kuvat ja linkit.

Kun olet tyytyväinen, julkaise kirjoituksesi!

Avainsanat: hyvä artikkeli, ideoita, kirjoittaminen

Taustakuvan käyttö on helppo tapa tehdä blogisi ulkoisesta ilmeestä persoonallinen ja vetävä. Taustakuvan voit lisätä blogillesi helposti hallintapaneelin kohdasta Ulkoasu > Tausta.

Voit lähettää kuvan omalta koneeltasi ja valita sen sijoittumisen sivun taustalle. Valittavat vaihtoehdot ovat seuraavat:

Sijainti: Sijaitseeko kuva vasemmalla, keskellä vai oikealla

Toista:

Ei toistoa - Kuva näkyy vain kerran halutussa sijainnissa

Laatta - Kuva näytetään vierekkäin koko taustan mitalla

Otsikko vaakatasossa - Kuva näkyy vierekkäin vaakatasossa

Otsikko pystytasossa - Kuva näkyy vierekkäin pystytasossa halutussa sijainnissa

Liite: Liikkuuko kuva vai pysyykö se paikallaan sivua vieritettäessä.

Tämän lisäksi voit valita taustavärin, jota näytetään niissä kohdissa, joissa kuvaa ei näytetä. Valitse väri -linkistä saat esiin paletin, josta voit valita mieleisesi värisävyn. Mikäli valitsit toistotavaksi vaihtoehdon "laatta", taustavärillä ei ole merkitystä. Voit palauttaa blogisi taustan tyhjäksi perusväriksi Poista taustakuva -painikkeella.

Taustakuvana voi toimia hyvin esimerkiksi valokuva ja jo pelkkä itse valittu värikin voi piristää ulkoasua. Kokeile erilaisia vaihtoehtoja rohkeasti ja löydä blogillesi mieluisa ilme!

Avainsanat: asettelu, persoonallinen, taustakuva, väri

Blogaaja.fi tarjoaa mahdollisuuden omien tunnuskuvien eli ns. avatarien käyttämiseen. Avatar on pienikokoinen kuva, jolla voit antaa haluamasi vaikutelman itsestäsi ja blogistasi.

Avatariksi sopii erittäin hyvin esim. oma valokuva ja tai blogin aihepiiriin liittyvä kuva. Avatar on statement, joka hienosäätää blogisi tunnelman oikealle taajuudelle. Vain mielikuvituksesi on rajana avatar-kuvan valinnassa!

Tunnuskuvan voi asettaa sekä käyttäjälle että jokaiselle blogille. Käyttäjäkohtainen tunnuskuva näkyy kaikissa kirjoittissasi kommenteissa sekä käyttäjälistauksissa. Blogikohtainen tunnuskuva puolestaan näkyy aina blogisi yhteydessä esimerkiksi Blogaaja.fi -etusivulla ja hakujen tuloksissa.

Voit asettaa oman henkilökohtaisen avatarin blogisi hallintapaneelissa kohdasta Käyttäjät > Oma tunnuskuvani ja blogikohtaisen kuvan kohdasta Asetukset > Blogin tunnuskuva.

Sivustolla kuvat näkyvät useimmiten melko pieninä 48×48 tai 32×32 pikselin kokoisina, mikä kannattaa huomioida kuvaa valitessa. Kuvan lähettämisen yhteydessä voit rajata haluamasi alueen suuremmasta kuvasta.

Avatarin avulla erotut massasta ja blogisi kerää enemmän huomiota ja kävijöitä. Jos et vielä käytä tunnuskuvia, käy lisäämässä sellainen nyt!
Luo persoonallinen ilme ja lisää haluamasi toiminnot
Blogin sivulaidassa oleva palkki voi sisältää tekstiä, linkkejä sekä monenlaisia erikoiselementtejä eli ns. vimpaimia (engl. widgets). Sivupalkin elementit helpottavat blogin selaamista sekä antavat oleellista tietoa blogistasi ja sen sisällöstä. Mikä parasta, kaikki palkin elementit ovat muokattavissasi. Tässä artikkelissa käydään läpi sivupalkkiin tarjolla olevia vimpaimia.

Oletuksena sivupalkki sisältää perusominaisuudet, kuten hakukentän sekä viimeisimmät blogimerkinnät. Voit muokata sivupalkkia haluamaasi muotoon blogisi hallintapaneelista kohdasta Ulkoasu > Vimpaimet.
Haku, kalenteri ja arkistot
Etsi-vimpain näyttää hakukentän, johon kirjoittamalla blogin lukija voi etsiä hakutermin sisältäviä merkintöjä. Hakuja vastanneet kirjoitukset esitetään hakijalle listana.

Kalenteri näyttää kuluvan kuukauden päivät kalenterissa. Ne päivät, jolloin blogiin on tehty merkintöjä näkyvät linkkeinä, jota napsauttamalla esiin tulee kyseisenä päivänä julkaistut merkinnät.

Arkistot näyttää kuukausilistauksen. Kuukauden valitsemalla aukeaa kaikki kuukauden merkinnät listana esittävä näkymä.
Tuoreimmat merkinnät
Viimeisimmät artikkelit ja Viimeisimmät kommentit näyttävät haluamasi määrän tuoreimpia merkintöjä ja kommentteja. Näille elementeille voi antaa omat otsikot. Linkit näyttää linkkilistasi. Voit lisätä ja poistaa linkkejä hallintapaneelin kohdassa Linkit.

RSS-syöte tarjoaa selkeän linkin blogisi RSS-syötteesen. Syöte sisältää blogisi uusimman sisällön tiiviissä muodossa.

Syötettä käytetään erityisissä RSS-lukijoissa sekä monissa Internetin palveluissa, koska sen avulla on helppo seurata blogisi päivittymistä.
Avainsanapilvi
Blogisi avainsanoista (ts. tageista) koostuva avainsanapilvi on blogien myötä syntynyt erittäin käytännöllinen apuväline. Pilven avainsanalistassa useasti käytetyt avainsanat näkyvät suuremmalla kirjasinkoolla ja harvoin käytetyt vastaavasti pienellä. Näin sanarykelmän pilvimäinen rakenne saa muotonsa. Esimerkin avainsanapilvestä näet tämän blogin laidassa.
Tunnuskuva ja vapaa teksti
Blogin tunnuskuvalla saat oman blogisi logon näkyviin. Tunnuskuvan saat asetettua hallintapaneelin kohdasta Asetukset > Blogin tunnuskuva. Tämä on hyvä tapa piristää blogisi ulkoasua. Esimerkiksi oman kuvan käyttäminen blogin tunnuksena luo lukijalle paremman käsityksen blogia pitävästä henkilöstä. Lue lisää tunnuskuvista täällä.

Vapaamuotoista tekstiä näyttävä Teksti on käytännöllinen vimpain. Tällä elementillä voit esimerkiksi kertoa blogisi sisällöstä ja toivottaa vierailijat tervetulleiksi. Mikäli tunnet webbisivujen kuvauskielen, elementtiin on myös mahdollista syöttää HTML-koodia.

Yhdistelemällä näitä peruselementtejä saat luotua blogillesi persoonallisen ilmeen ja samalla tarjoat lukijoillesi työkalut, joilla blogisi selaaminen käy miellyttävästi.

Blogaaminen on joustava ja äärimmäisen suosittu tapa viestiä asioita maailmalle. Blogi toimii kuin perinteinen kotisivu, jossa materiaali esitetään aikajärjestyksessä. Seuraavassa kymmenen tapaa, joilla voit hyödyntää omaa blogiasi.

1. Päiväkirja

Blogi on syntynyt perinteisestä päiväkirjamuodosta. Kronologisessa järjestyksessä listatut postaukset luovat todella mielekkään ympäristön päiväkirjan pitämiseen.

Tämä ei enempää perusteluja kaipaa!

2. Treenipäiväkirja

Variaato perinteisestä päiväkirjasta himo- tai ei-niin-himo -treenaajille. Kun kirjoitat ylös mitä on tullut tehtyä, huomaat, että myös oma motivaatiosi nousee. Treenipäiväkirja on hyvä tapa seurata omaa kehitystä niin harrastelijoille kuin vakavammillekin urheilujoille.

3. Matkapäiväkirja

Tee matkastasi ikimuistoinen pitämällä matkapäiväkirjaa. Kirjoita tunnelmistasi ja liitä mukaan kuvia huikeimmista hetkistä. Reissun jälkeen matkapäiväkirjaa on hauska näyttää tutuille, mutta mikä parasta - he voivat lukea ja kommentoida tapahtumia jo matkan aikana!

4. Kotisivut

Perinteisen kotisivun teko blogin avulla onnistuu käden käänteessä. Voit kirjoittaa artikkeleita ja laittaa linkit näihin sivuihin sivupalkkiin. Yhdeltä sivulta voi esimerkiksi löytyä kuviasi, toiselta tietoa harrastuksistasi, jne.. Voit myös kaiken ohessa pitää normaalia blogia ja jaotella asiat esim. kategorioittain.

5. Taidegalleria

Jos harrastat piirtelyä, neulontaa tai vaikka savitöitä, voit laittaa luomuksiasi esille omaan blogiisi. Kerro teoksiesi taustoja ja salli kommentointi, niin voit saada palautetta ja uusia ideoita teoksiasi katselevilta vierailijoilta!

6) Bändin kotisivut

Tee bändillesi oma blogi, listaa keikat ja linkitä sivuille äänitteet. Kerro kuulumisia yhtyeesi tapahtumista, vastaanota faniesi kommentteja ja kerää lisää suosiota omalla blogilla!

7. Killan tai klaanin kotisivut

Peliporukalle tarvitaan useimmiten omat kotisivut. Blogi sopii esimerkiksi killan tai muun ryhmän kotisivuiksi mainiosti. Voit kirjoittaa artikkelin ryhmän jäsenistä ja muista tiedoista ja linkittää tärkeimmäit sivut sivupalkkiin.

Otteluista ja sodista voit blogata normaalisti ja lajitella ne omaan kategoriaansa. Näin ne löytyvät kätevästi aikajärjestyksessä arkistosta. Voit myös hyödyntää tageja ja löytää näin kaikkein V-mäisimmät matsit ja suurimmat omistukset. Lukunautinnon lisäämiseksi liitä mukaan esim. screenshotit tuloksista.

8. Painonhallinta

Ruokapäiväkirja on tehokas tapa hallita omaa painoa. Kirjoita ylös mitä söit, mitä teit ja miltä tuntuu. Näin pysyt hyvin jäljillä omasta ruokailukäytymisestäsi. Kommenttien avulla voit vaihtaa ajatuksia muiden samalla asialla olevien kanssa.

9. Videolista

Blogin avulla voit koota videoita helposti yhteen paikkaan samalla, kun kirjoitat niihin liittyviä huomioita. Youtube-videoiden liittäminen Blogaaja.fi -blogiisi on todella helppoa. Jos olet esim. videoinut jonkin tapahtuman, voit kirjoittaa siitä ja liittää videot mukaan vaivattomasti.

10. Kriitikon kotipalsta

Pidätkö esim. musiikista tai elokuvista? Onko sinulla vahvoja mielipiteitä? Voit kirjoittaa omia ajatuksiasi esim. uusista levyistä kätevästi omaan blogiisi. Kommentoinnin sallimalla saat lisämaustetta myös vierailijoiden kommenteista. Kaikki omat arvostelusi löytyvät helposti hakutoiminnolla tai arkistosta esim. kuukauden perusteella.

Tässä oli kymmenen esimerkkiä blogin hyödyntämiseen. Mielikuvitusta käyttämällä löydät käyttötarkoituksia varmasti rajattomasti!

Kiistattomasti tärkein tekijä blogin suosion kehityksessä on mielenkiintoinen sisältö. Mehukas sisältö on blogisi suosion ydin. Sen lisäksi on kuitenkin olemassa tapoja, joiden avulla saat lisää lukijoita ja nopeutat blogin suosion luonnollista kasvua entisestään. Tässä niistä tärkeimpiä:

1) Hanki linkkejä. Suurin osa uusista kävijöistä saapuu blogiisi klikkaamalla joltain muulta sivulta löytyvää linkkiä. Kannattaa siis lisätä linkki blogiisi niin moneen paikkaan kuin mahdollista. Mikäli käytät muita sivustoja, kuten esim. Facebookia, linkitä blogiisi omalta profiilisivultasi.

On myös olemassa paljon sivustoja, jotka listaavat internetistä löytyviä blogeja ja muuta sisältöä. Nämä sivut ovat oivia paikkoja blogisi mainostamiseen. Tällaisia ovat esimerkiksi kotimaiset Blogilista.fi, Blogispotti.fi sekä Blogeja.fi.

2) Hakukoneet. Erityisesti jos blogisi on keskittynyt johonkin tiettyyn aihealueeseen, saa se luultavasti paljon kävijöitä hakukoneista, kuten Googlesta tai Bingistä.

Kannattaa varmistaa, että olet sallinut blogin näkymisen hakukoneissa. Tällöin hallintapaneelin kohdassa Asetukset > Tietosuoja tulee olla valittuna "Haluan sivustoni näkyvän kaikille".

Hakukoneiden tekniikasta johtuen linkit vaikuttavat sivun sijoittumiseen - mitä enemmän linkkejä blogiisi osoittaa, sitä korkeammalle se sijoittuu tuloksissa ja sitä enemmän kävijöitä sivuillesi päätyy.

3) Erotu joukosta! Blogaaja.fi:n sisällä hyvä keino kiinnostuksen herättämiseen on Avatar-kuvan käyttö. Avatar-kuva on pieni tunnuskuva, joka näytetään sivustolla blogisi yhteydessä.

Pienellä vaivalla saat kasvatettua blogisi vierailijamäärää tuntuvasti. Jos sisältösi on mielenkiintoista ja päivität blogiasi kohtuullisen usein, palaavat lukijat myöhemmin takaisin blogisi pariin.

Kun olet tehnyt edellämainitut toimenpiteet, voit seurata kävijämääriesi kehitystä tilastoista. Jos et vielä käytä tilastointia, lue edellinen artikkeli Google Analytics -tilastojen aktivoimisesta.

Blogaajana olet varmasti kiinnostunut juttujasi lukevista kävijöistä. Kuinka paljon kävijöitä blogisi kerää päivässä? Onko sinulla vakiolukijoita? Mistä lähteistä kävijät tulevat sivuillesi? Muunmuassa näihin kysymyksiin saat vastauksen käyttämällä vierailijoiden tilastointityökalua.

Google Analytics on Googlen tarjoama suosittu tapa seurata tilastoja webbisivuilla vieraleivista kävijöistä.

Analytics toimii sivuille lisättävän Javascript-koodin avulla. Kun käyttäjä lataa verkkosivun, latautuu samalla myös Analyticsin koodi ja tiedot käyttäjästä tallentuvat Googlen palvelimelle.

Palvelu tarjoaa tilastot selkeässä graafein ja kaavioin tehostetussa muodossa. Tilastojen lukeminen on helppoa ja vaativalle käyttäjälle tarjolla on runsaasti lisäominaisuuksia.

Blogaaja.fi -blogin omistajana voit alkaa käyttämään Google Analyticsiä blogisi yhteydessä todella helposti!

1. Mene Googlen sivuille ja hanki itsellesi Google Analytics -koodi. Jos käytät ennestään muita Googlen palveluita, kuten Gmailia, voit käyttää omaa ennestään olemassa olevaa tunnustasi koodin hankkimiseen.

2. Kun sinulla on koodi, käy lisäämässä se blogisi asetuksiin hallintapaneelin kohdasta Asetukset > Kävijätilastot.

Nyt blogisi on valmis keräämään tietoja sillä vierailevista kävijöistä!

Tilastoja pääset tarkastelemaan kirjautumalla sisään Google-tunnuksillasi Analyticsin verkkosivuilla. Ensimmäisellä kerralla tilastojen näkymiseen voi mennä muutamia tunteja, mutta tämän jälkeen käytössäsi on kattavaa tietoa blogisi lukijoista.

Avainsanat: Google Analytics, koodi, ohjeet, tilastot

Aika ajoin saattaa eteen tulla tilanteita, jolloin haluat lisätä Youtubesta löytyvän videopätkän omaan blogiisi. Tällöin blogisi vierailijoiden ei tarvitse siirtyä pois sivuiltasi katsoakseen haluamasi videota.

Onneksi videon lisääminen Blogaaja.fi -blogiisi käy todella helposti. Valitse video, jonka haluat lisätä ja kopioi sen osoite blogiartikkeliisi. Muuta osoitteen alussa oleva http-osa muotoon httpv. Tämän jälkeen osoitteen tilalle ilmestyy automaattisesti kyseinen video, kun artikkeli luetaan sivujesi kautta.

Jos videon osoite esimerkiksi on:

http://www.youtube.com/watch?v=G0hYxuDav0g

lisää se blogiisi muodossa:

httpv://www.youtube.com/watch?v=G0hYxuDav0g

ja sivuillesi muodostuu automaattisesti video samassa muodossa kuin Youtube-sivuilla.

Esimerkki:

Jos haluat videon HD-muodossa voit lisätä osoitteeseen v:n sijasta merkit vh ja jos haluat lisätä soittolistan, lisää merkit vp.

# data[].attributes.attachment_link.description
Hyvän blogiartikkelin kirjoittaminen ei juuri eroa muidenkaan tekstien kirjoittamisesta. Tässä ideoita, kuinka saat aikaiseksi hyvän ja kokonaisen blogikirjoituksen. 1) Aloita suunnittelu jo edellisenä päivänä. Mieti mistä aiot kirjoittaa ja nuku yön yli ennen kirjoittamista. Näin artikkeli syntyy osittain automaattisesti mielesi käsitellessä sitä alitajuisesti. 2) Käytä hukka-aikaa ajatteluun. Jos esim.

# data[].attributes.attachment_link.title
Miten kirjoitan hyvän blogitekstin? | Viestintä-Piritta

# data[].attributes.attachment_link.description
Jos lauseissa alkaa olla pilkkuja pilkun perään, voit suosiolla alkaa pilkkomaan niitä useaan osaan. Lyhyet ja ytimekkäät, verbillä varustetut lauseet ovat helppoa lukea verkossa. Siis tiivistä ja ole ytimekäs. Muista myös kirjoittaa lyhyitä kappaleita. Hyvä sääntö on kirjoittaa yhdessä kappaleessa vain yhdestä asiasta ja tehdä sekin tiiviisti.